arnastofnun/IGC-2024 huggingface dataset:
Frumkvöðlalaun Þingsályktunartillaga - þingskjal nr. 535

152. löggjafarþing 2021–2022.

Þingskjal 535 - 377. mál.

Tillaga til þingsályktunar um frumkvöðlalaun.

Flm.: Friðrik Már Sigurðsson, Hafdís Hrönn Hafsteinsdóttir, Stefán Vagn Stefánsson, Halla Signý Kristjánsdóttir, Þórarinn Ingi Pétursson, Gísli Rafn Ólafsson, Halldóra Mogensen, Björn Leví Gunnarsson.

Alþingi ályktar að fela háskóla-, iðnaðar- og nýsköpunarráðherra að koma á starfslaunum fyrir frumkvöðla með það að markmiði að efla enn frekar nýsköpun í landinu.

Greinargerð.

Í mars 2021 var Klasastefna fyrir Ísland gerð opinber af þáverandi ferðamála-, iðnaðar- og nýsköpunarráðherra. Tillaga þessi er lögð fram í samræmi við efni stefnunnar, sem tilgreinir frumkvöðla sem lykilaðila til árangurs hvað varðar nýsköpun. Með stefnunni er sett fram sú framtíðarsýn að árið 2030 verði Ísland meðal fremstu ríkja heims hvað varðar sjálfbæra atvinnuuppbyggingu, samkeppnishæfni og almenna hagsæld.

Svo hægt verði að mæta þeim markmiðum sem fram koma í Klasastefnu fyrir Ísland er mikilvægt að skapa aukið svigrúm fyrir frumkvöðla til að starfa að hugðarefnum sínum og verkefnum. Þannig gefst þeim tækifæri til að vinna að lausnum á mörgum af krefjandi viðfangsefnum samtímans, t.d. að skapa nýjar lausnir á grundvelli hringrásarhagkerfis og sjálfbærrar nýtingar auðlinda. Starfslaun frumkvöðla veita færi til að nýta sköpunarkraft grasrótar nýsköpunar og draga fram nýjar lausnir. Þannig er stuðlað að aukinni verðmætasköpun samfélaginu öllu til góðs. Innleiðing hugmyndafræði sjálfræðis í nýsköpun skapar aukið svigrúm fyrir hugmyndaauðgi og getur þannig skilað fleiri og fjölbreyttari lausnum á flóknum viðfangsefnum samtímans. Starfslaun frumkvöðla geta einnig orðið áhrifaríkt tæki hvað varðar byggðaþróun, enda er eitt af markmiðum Klasastefnu fyrir Ísland að ráðstafa fjármunum til atvinnuuppbyggingar og byggðaþróunar með markvissum hætti.

Markmið þessarar þingsályktunartillögu er að efla enn frekar stuðningsumhverfi frumsköpunar og frumkvöðlastarfs í landinu með nýsköpun, fjölgun fjölbreyttra og verðmætra starfa og aukna verðmætasköpun að leiðarljósi.
Fullgilding fríverslunarsamnings Íslands, Noregs og Liechtenstein og Stóra-Bretlands og Norður-Írlands Þingsályktun - þingskjal nr. 633

152. löggjafarþing 2021–2022.

Nr. 11/152.

Þingskjal 633 - 206. mál.

Þingsályktun um fullgildingu fríverslunarsamnings Íslands, Konungsríkisins Noregs og Furstadæmisins Liechtenstein og Sameinaða konungsríkisins Stóra-Bretlands og Norður-Írlands.

Alþingi ályktar að heimila ríkisstjórninni að fullgilda fyrir Íslands hönd fríverslunarsamning milli Íslands, Konungsríkisins Noregs og Furstadæmisins Liechtenstein og Sameinaða konungsríkisins Stóra-Bretlands og Norður-Írlands sem undirritaður var 8. júlí 2021.

Samþykkt á Alþingi 7. mars 2022.
Staðfesting samninga Íslands um afmörkun landgrunnsins handan 200 sjómílna Nefndarálit - þingskjal nr. 647

152. löggjafarþing 2021–2022.

Þingskjal 647 - 354. mál.

Framsögumaður.

Síðari umræða.

Nefndarálit um tillögu til þingsályktunar um staðfestingu samninga Íslands við Noreg annars vegar og Danmörku fyrir hönd Færeyja hins vegar um afmörkun landgrunnsins handan 200 sjómílna á svæðinu milli Færeyja, Íslands, meginlands Noregs og Jan Mayen (Síldarsmugan).

Frá utanríkismálanefnd.

Nefndin hefur fjallað um málið og fengið á sinn fund Önnu Jóhannsdóttur og Birgi Hrafn Búason frá utanríkisráðuneyti.

Með tillögunni er leitað heimildar Alþingis til staðfestingar á tveimur samningum Íslands, við Noreg annars vegar og við Danmörku fyrir hönd Færeyja hins vegar, um afmörkun landgrunnsins handan 200 sjómílna á svæðinu milli Færeyja, Íslands, meginlands Noregs og Jan Mayen (Síldarsmugunnar). Samningarnir voru undirritaðir í Stokkhólmi 30. október 2019.

Ísland skilaði inn greinargerð til landsgrunnsnefndar Sameinuðu þjóðanna í apríl 2009 um ytri mörk íslenska landgrunnsins utan 200 sjómílna. Landsgrunnsnefndin féllst að fullu á kröfur varðandi Ægisdjúp, í suðurhluta Síldarsmugunnar, í samræmi við greinargerð Íslands og er því meðferð nefndarinnar hvað þetta svæði varðar formlega lokið. Afmörkun landgrunnsins á vestur- og suðurhluta Reykjaneshryggjar er enn þá til meðferðar fyrir landgrunnsnefndinni og var endurskoðaðri greinargerð um þann hluta landgrunnsins skilað til nefndarinnar í mars 2021.

Áður en greinargerðinni var skilað inn árið 2009 var gengið til samninga við Noreg og Danmörku, fyrir hönd Færeyja, um skiptingu landgrunnsins á svæðinu. Landgrunnsnefndin getur ekki tekið afstöðu til umdeildra svæða og var því talið rétt að ljúka fyrst samningagerðinni. Haustið 2006 náðist samkomulag milli ríkjanna þriggja. Þegar tillögur landgrunnsnefndarinnar lágu fyrir var gengið frá formlegum samningum í samræmi við fyrrnefnt samkomulag með undirritun þeirra 30. október 2019.

Vert er að taka fram að vegna samsetningar hafsbotnsins á svæðinu er ólíklegt að þar sé að finna vetniskolefnislög eða aðrar jarðefnaauðlindir. Einnig er rétt að árétta að samningar þessir fjalla einungis um skiptingu landgrunnsins, þ.e. hafsbotnsins, og taka ekki að neinu leyti til fiskveiða á svæðinu.

Nefndin leggur til að tillagan verði samþykkt.

Bjarni Jónsson, Birgir Þórarinsson og Sigmundur Davíð Gunnlaugsson voru fjarverandi við afgreiðslu málsins.

Gísli Rafn Ólafsson, áheyrnarfulltrúi í nefndinni, er samþykkur áliti þessu.

Alþingi, 9. mars 2022.
Þjóðaratkvæðagreiðsla um framhald viðræðna um aðild Íslands að Evrópusambandinu Þingsályktunartillaga - þingskjal nr. 690

152. löggjafarþing 2021–2022.

Þingskjal 690 - 477. mál.

Tillaga til þingsályktunar um þjóðaratkvæðagreiðslu um framhald viðræðna

um aðild Íslands að Evrópusambandinu.

Flm.: Logi Einarsson, Þorgerður K. Gunnarsdóttir, Halldóra Mogensen, Helga Vala Helgadóttir, Dagbjartur Gunnar Lúðvíksson, Andrés Ingi Jónsson, Jóhann Páll Jóhannsson, Guðbrandur Einarsson, Arndís Anna Kristínardóttir Gunnarsdóttir, Kristrún Frostadóttir, Sigmar Guðmundsson, Björn Leví Gunnarsson, Þórunn Sveinbjarnardóttir, Þorbjörg Sigríður Gunnlaugsdóttir, Eva Sjöfn Helgadóttir. Viktor Stefán Pálsson, Gísli Rafn Ólafsson.

Alþingi ályktar að fram fari þjóðaratkvæðagreiðsla fyrir árslok 2022 um hvort halda skuli áfram aðildarviðræðum Íslands við Evrópusambandið.

Eftirfarandi spurning verði borin upp í þjóðaratkvæðagreiðslunni:

„Vilt þú að Ísland taki upp þráðinn í viðræðum við Evrópusambandið með það að markmiði að gera aðildarsamning sem borinn yrði undir þjóðina til samþykktar eða synjunar?

❏ Já.

❏ Nei.“

Greinargerð.

Þingsályktunartillaga um að fram fari þjóðaratkvæðagreiðsla um áframhald aðildarviðræðna var áður lögð fyrir Alþingi á 144. löggjafarþingi af Árna Páli Árnasyni, Katrínu Jakobsdóttur, Guðmundi Steingrímssyni og Birgittu Jónsdóttur (626. mál).

Með þingsályktun nr. 1/137, sem samþykkt var 16. júlí 2009, ályktaði Alþingi að fela ríkisstjórninni að leggja inn umsókn um aðild Íslands að Evrópusambandinu og að loknum viðræðum við sambandið yrði haldin þjóðaratkvæðagreiðsla um væntanlegan aðildarsamning. Sú þingsályktun er enn í fullu gildi enda hefur hún ekki verið felld úr gildi með annarri ályktun Alþingis. Það er því tilgangur þessarar tillögu til þingsályktunar að fylgja eftir þeim vilja Alþingis sem endurspeglast í þingsályktun nr. 1/137. Þegar ríkisstjórn Framsóknarflokksins og Sjálfstæðisflokksins lagði fram tillögu til þingsályktunar um að draga aðildarumsókn Íslands að Evrópusambandinu til baka í febrúar 2014 vakti það hörð viðbrögð almennings. Alls skrifuðu 53.555 undir áskorun um að efnt yrði til þjóðaratkvæðagreiðslu um aðildarviðræðurnar. Þáverandi ríkisstjórn brást ekki við kröfu meira en fimmtungs kosningarbærra manna.

Það er sameiginleg niðurstaða flutningsmanna að þetta mál sé af slíkri stærðargráðu að eðlilegt sé að leita leiðsagnar þjóðarinnar um framhald þess. Auk þeirra mikilvægu röksemda er lúta að efnahagslegum stöðugleika og fjölmörgu öðru, hníga einnig sterk rök að því að Ísland taki afstöðu til aðildar að Evrópusambandinu vegna nýs veruleika í varnar- og öryggismálum og hlutverks Evrópusambandsins í þeim efnum. Af þeim sökum er nauðsynlegt að þingsályktunartillaga þessi verði afgreidd á 152. löggjafarþingi, þannig að unnt verði að halda þjóðaratkvæðagreiðslu fyrir árslok 2022.
Uppbygging Suðurfjarðavegar Þingsályktunartillaga - þingskjal nr. 716

152. löggjafarþing 2021–2022.

Þingskjal 716 - 499. mál.

Tillaga til þingsályktunar um uppbyggingu Suðurfjarðavegar.

Flm.: Njáll Trausti Friðbertsson, Berglind Ósk Guðmundsdóttir.

Alþingi ályktar að fela innviðaráðherra að flýta uppbyggingu Suðurfjarðavegar, þ.e. þjóðvegar 1 (Reyðarfjörður–Breiðdalsvík) á austursvæði í samgönguáætlun. Hönnun og útboð á uppbyggingu vegarkaflans verði flýtt og fari fram á yfirstandandi kjörtímabili en ekki á 3. tímabili samgönguáætlunar.

Greinargerð.

Með kraftmikilli uppbyggingu atvinnulífsins á undanförnum árum hefur umferð aukist um Suðurfjarðaveg, m.a. vegna skóla-, þjónustu- og atvinnusóknar innan sameinaðs sveitarfélags Fjarðabyggðar, ferðaþjónustu og síðast en ekki síst stórfelldra vöruflutninga til og frá höfnum svæðisins vegna álframleiðslu, öflugs sjávarútvegs og laxeldis.

Ljóst er að Suðurfjarðavegur er mikill farartálmi með hættulegum vegarköflum og þremur einbreiðum brúm, þar á meðal brúnni yfir Sléttuá í Reyðarfirði sem er umferðarþyngsta einbreiða brúin á Austurlandi. Vegarkaflinn milli Fáskrúðsfjarðar og Stöðvarfjarðar þykir sérlega hættulegur með mörgum blindhæðum og kröppum beygjum og er auk þess að mestu leyti utan þjónustusvæðis farsímasambands. Suðurfjarðavegur er 33,7 km langur.

Kaflinn milli Fáskrúðsfjarðar og Breiðdalsvíkur hefur verið metinn áhættumesti vegarkafli landsins í áraraðir í skýrslum EuroRAP um öryggi vega. Í skýrslum EuroRAP er horft til þess hvar flest alvarleg slys verða miðað við umferðarþunga (þ.e. látnir og alvarlega slasaðir á hverja milljón ekinna kílómetra). Þar kemur kaflinn út sem einnar stjörnu vegur af fimm mögulegum í öryggisskoðun EuroRAP, sem metur bæði öryggi vegarins og öryggissvæðisins sem fylgir.

Á undanförnum árum hafa orðið alvarleg slys á þessum kafla. Í ljósi þess hve hættulegur vegarkaflinn er og með tilliti til ört vaxandi umferðarþunga, m.a. þungaflutninga, þarf að setja Suðurfjarðaveg í forgang í samgönguáætlun.
Skjaldarmerki frá 1881 á framhlið Alþingishússins Þingsályktunartillaga - þingskjal nr. 719

152. löggjafarþing 2021–2022.

Þingskjal 719 - 502. mál.

Tillaga til þingsályktunar um skjaldarmerki frá 1881 á framhlið Alþingishússins.

Flm.: Birgir Þórarinsson, Ásmundur Friðriksson, Óli Björn Kárason.

Alþingi ályktar að gera nauðsynlegar ráðstafanir til að setja upp að nýju skjaldarmerki sem prýddu framhlið Alþingishússins á vígsludegi þess 1. júlí 1881.

Greinargerð.

Með þingsályktunartillögu þessari er lagt til að skjaldarmerkin sem prýddu Alþingishúsið á vígsludegi þess árið 1881 verði sett upp að nýju. Um er að ræða tvö skjaldarmerki, annars vegar hinn krýnda þorsk Íslands og hins vegar hin krýndu ljón Danmerkur. Markmiðið með tillögunni er að færa framhlið hússins í upprunalegt horf og halda í heiðri eigin sögu, sem mikilvægt er og skylt að varðveita.

Endurbætur á Alþingishúsinu á umliðnum árum hafa miðast að því að húsinu verði komið í því sem næst upphaflegt horf. Þessi tillaga miðar að sama marki. Komandi kynslóðir eiga rétt á því að þekkja söguna og þau mannvirki og kennileiti sem bera henni vitni, þar á meðal Alþingishúsið í upphaflegri mynd. Á meðfylgjandi teikningu af húsinu má sjá umrædd skjaldarmerki hvort sínum megin við svalagluggann.

Hér er efni sem sést aðeins í pdf-skjalinu.
Fjármálaáætlun fyrir árin 2023–2027 Stjórnartillaga - þingskjal nr. 735

152. löggjafarþing 2021–2022.

Þingskjal 735 - 513. mál.

Stjórnartillaga.

Tillaga til þingsályktunar

um fjármálaáætlun fyrir árin 2023–2027.

Frá fjármála- og efnahagsráðherra.

Smellið á PDF hér ofar á síðunni til að skoða skjalið.
Stjórnmálasamband við Konungsríkið Bútan Þingsályktunartillaga - þingskjal nr. 821

152. löggjafarþing 2021–2022.

Þingskjal 821 - 580. mál.

Tillaga til þingsályktunar um stjórnmálasamband við Konungsríkið Bútan.

Flm.: Gísli Rafn Ólafsson, Björn Leví Gunnarsson, Guðmundur Ingi Kristinsson, Lenya Rún Taha Karim, Orri Páll Jóhannsson, Tómas A. Tómasson, Þórunn Sveinbjarnardóttir.

Alþingi ályktar að fela ríkisstjórninni að taka upp stjórnmálasamband við Konungsríkið Bútan.

Greinargerð.

Bútan er lítið landlukt land í Suður-Asíu. Það liggur í austanverðum Himalajafjöllum milli Indlands og Kína. Í vestri skilur indverska héraðið Sikkím landið frá Nepal og í suðri skilja indversku héruðin Assam og Vestur-Bengal það frá Bangladess. Í Bútan búa um 750.000 manns á landsvæði sem er rúmir 38.000 km2.

Bútan er það Suður-Asíuland sem situr hæst á listum um viðskiptafrelsi, skilvirkni í viðskiptum og um frið. Það var minnst spillta landið í þessum heimshluta árið 2016. Bútan er enn meðal vanþróuðustu landa en búist er við að það komist af þeim lista árið 2022.

Bútan hefur vakið alþjóðlega athygli fyrir að styðja það að „verg landshamingja“ verði notuð sem mælikvarði á velgengni ríkja í stað þess að einblínt sé á verga landsframleiðslu. Í stjórnarsáttmála ríkisstjórnar Íslands er hvatt til þess að Ísland verði meðal forysturíkja í þróun og eftirfylgni velsældarmælikvarða sem treysti stöðu landsins sem velsældarhagkerfis. Mikil tækifæri eru fólgin í því að læra af Bútönum og vinna með þeim að þróun slíkra velsældarmælikvarða.

Bútan er eitt fjögurra aðildarríkja Sameinuðu þjóðanna sem Ísland hefur ekki stjórnmálasamband við. Vatnsorka er ein helsta útflutningsafurð landsins og miklar gjaldeyristekjur fást af ferðamönnum. Ísland hefur þar snertiflöt við Bútan, þótt viðskipti milli landanna séu lítil. Auk þess munu bæði þessi smáríki verða fyrir áhrifum af örum loftslagsbreytingum og geta því lært hvort af öðru í þeim efnum, en Bútan varð til að mynda fyrst ríkja til að tryggja í stjórnarskrá að tiltekinn hluti landsins yrði skógi vaxinn.
Ákvörðun nr. 383/2021 um breytingu á IX. viðauka við EES-samninginn Nefndarálit - þingskjal nr. 876

152. löggjafarþing 2021–2022.

Þingskjal 876 - 411. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 383/2021 um breytingu á IX. viðauka (Fjármálaþjónusta) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Ingólf Friðriksson og Sigríði Eysteinsdóttur frá utanríkisráðuneyti og Gunnlaug Helgason frá fjármála- og efnahagsráðuneyti.

Með tillögunni er leitað heimildar Alþingis til að staðfesta ákvörðun sameiginlegu EES-nefndarinnar nr. 383/2021 frá 10. desember 2021 um breytingu á IX. viðauka (Fjármálaþjónusta) við EES-samninginn frá 2. maí 1992 og fella inn í samninginn tilskipun Evrópuþingsins og ráðsins (ESB) 2019/878 frá 20. maí 2019 um breytingu á tilskipun 2013/36/ESB að því er varðar aðila sem njóta undanþágu, eignarhaldsfélög á fjármálasviði, blönduð eignarhaldsfélög í fjármálastarfsemi, starfskjör, eftirlitsráðstafanir og -heimildir og ráðstafanir til að varðveita eigið fé.

Framsetning tillögunnar telst að mati nefndarinnar í samræmi við 7. gr. reglna um þinglega meðferð EES-mála.

Nefndin leggur til að tillagan verði samþykkt.

Sigmundur Davíð Gunnlaugsson var fjarverandi við afgreiðslu málsins.

Gísli Rafn Ólafsson, áheyrnarfulltrúi í nefndinni, er samþykkur áliti þessu.

Alþingi, 6. apríl 2022.
Ákvörðun nr. 76/2022 um breytingu á IX. viðauka við EES-samninginn Nefndarálit - þingskjal nr. 877

152. löggjafarþing 2021–2022.

Þingskjal 877 - 501. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 76/2022 um breytingu á IX. viðauka (Fjármálaþjónusta) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Ingólf Friðriksson og Sigríði Eysteinsdóttur frá utanríkisráðuneyti og Gunnlaug Helgason frá fjármála- og efnahagsráðuneyti.

Með tillögunni er leitað heimildar Alþingis til að staðfesta fyrir Íslands hönd ákvörðun sameiginlegu EES-nefndarinnar nr. 76/2022 frá 18. mars 2022 um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn annars vegar reglugerð Evrópuþingsins og ráðsins (ESB) 2019/2160 frá 27. nóvember 2019 um breytingu á reglugerð (ESB) nr. 575/2013 að því er varðar áhættuskuldbindingar í formi sértryggðra skuldabréfa og hins vegar tilskipun Evrópuþingsins og ráðsins (ESB) 2019/2162 frá 27. nóvember 2019 um útgáfu sértryggðra skuldabréfa og opinbert eftirlit með sértryggðum skuldabréfum og um breytingu á tilskipunum 2009/65/EB og 2014/59/ESB.

Framsetning tillögunnar telst að mati nefndarinnar í samræmi við 7. gr. reglna um þinglega meðferð EES-mála.

Nefndin leggur til að tillagan verði samþykkt.

Sigmundur Davíð Gunnlaugsson var fjarverandi við afgreiðslu málsins.

Gísli Rafn Ólafsson, áheyrnarfulltrúi í nefndinni, er samþykkur áliti þessu.

Alþingi, 6. apríl 2022.
Ákvörðun nr. 22/2020 um breytingu á IX. viðauka við EES-samninginn Nefndarálit - þingskjal nr. 879

152. löggjafarþing 2021–2022.

Þingskjal 879 - 434. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 22/2020 um breytingu á IX. viðauka (Fjármálaþjónusta) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Ingólf Friðriksson og Sigríði Eysteinsdóttur frá utanríkisráðuneyti og Elísabetu Júlíusdóttur frá fjármála- og efnahagsráðuneyti.

Með tillögunni er leitað heimildar Alþingis til að staðfesta fyrir Íslands hönd ákvörðun sameiginlegu EES-nefndarinnar nr. 22/2020 frá 7. febrúar 2020 um breytingu á IX. viðauka (Fjármálaþjónusta) við EES-samninginn frá 2. maí 1992 og fella inn í samninginn eftirfarandi gerðir:

1. Reglugerð Evrópuþingsins og ráðsins (ESB) 2017/1131 frá 14. júní 2017 um peningamarkaðssjóði.

2. Framselda reglugerð framkvæmdastjórnarinnar (ESB) 2018/990 frá 10. apríl 2018 um breytingu á og viðbætur við reglugerð Evrópuþingsins og ráðsins (ESB) 2017/1131 að því er varðar einfalda, gagnsæja og staðlaða verðbréfun (STS-verðbréfun) og eignatryggð skammtímabréf, kröfur um eignir sem mótteknar eru sem hluti af endurhverfri verðbréfasölu og aðferðafræði við lánshæfismat.

3. Framkvæmdarreglugerð framkvæmdastjórnarinnar (ESB) 2018/708 frá 17. apríl 2018 um tæknilega framkvæmdarstaðla að því er varðar sniðmát sem rekstraraðilum peningamarkaðssjóða ber að nota við skýrslugjöf til lögbærra yfirvalda eins og mælt er fyrir um í 37. gr. reglugerðar Evrópuþingsins og ráðsins (ESB) 2017/1131.

Framsetning tillögunnar telst að mati nefndarinnar í samræmi við 7. gr. reglna um þinglega meðferð EES-mála.

Nefndin leggur til að tillagan verði samþykkt.

Sigmundur Davíð Gunnlaugsson var fjarverandi við afgreiðslu málsins.

Gísli Rafn Ólafsson, áheyrnarfulltrúi í nefndinni, er samþykkur áliti þessu.

Alþingi, 6. apríl 2022.
Ákvörðun nr. 215/2021 um breytingu á IX. viðauka við EES-samninginn Nefndarálit - þingskjal nr. 934

152. löggjafarþing 2021–2022.

Þingskjal 934 - 462. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 215/2021 um breytingu á IX. viðauka (Fjármálaþjónusta) við EES-samninginn.

Frá meiri hluta utanríkismálanefndar.

Nefndin hefur fjallað um málið og fengið á sinn fund Ingólf Friðriksson, Ernu Sigríði Hallgrímsdóttur og Sigríði Eysteinsdóttur frá utanríkisráðuneyti og Guðmund Kára Kárason frá fjármála- og efnahagsráðuneyti.

Með tillögunni er leitað heimildar Alþingis til að staðfesta fyrir Íslands hönd ákvörðun sameiginlegu EES-nefndarinnar nr. 215/2021 frá 9. júlí 2021 um breytingu á IX. viðauka (Fjármálaþjónusta) við EES-samninginn frá 2. maí 1992 og fella inn í samninginn reglugerð Evrópuþingsins og ráðsins (ESB) 2019/2115 frá 27. nóvember 2019 um breytingu á tilskipun 2014/65/ESB og reglugerðum (ESB) nr. 596/2014 og (ESB) 2017/1129 að því er varðar að stuðla að notkun vaxtarmarkaða lítilla og meðalstórra fyrirtækja.

Framsetning tillögunnar telst að mati nefndarinnar í samræmi við 7. gr. reglna um þinglega meðferð EES-mála.

Meiri hlutinn leggur til að tillagan verði samþykkt.

Þorgerður K. Gunnarsdóttir var fjarverandi við afgreiðslu málsins.

Gísli Rafn Ólafsson, áheyrnarfulltrúi í nefndinni, er samþykkur áliti þessu.

Alþingi, 25. apríl 2022.
Ákvörðun nr. 171/2021 um breytingu á IX. viðauka við EES-samninginn Nefndarálit - þingskjal nr. 935

152. löggjafarþing 2021–2022.

Þingskjal 935 - 500. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 171/2021 um breytingu á IX. viðauka (Fjármálaþjónusta) við EES-samninginn.

Frá meiri hluta utanríkismálanefndar.

Nefndin hefur fjallað um málið og fengið á sinn fund Ingólf Friðriksson, Ernu Sigríði Hallgrímsdóttur og Sigríði Eysteinsdóttur frá utanríkisráðuneyti og Benedikt Hallgrímsson frá fjármála- og efnahagsráðuneyti.

Með tillögunni er leitað heimildar Alþingis til að staðfesta fyrir Íslands hönd ákvörðun sameiginlegu EES-nefndarinnar nr. 171/2021 frá 11. júní 2021 um breytingu á IX. viðauka (Fjármálaþjónusta) við EES-samninginn og fella inn í samninginn eftirfarandi gerðir:

1. Tilskipun Evrópuþingsins og ráðsins 2014/92/ESB frá 23. júlí 2014 um samanburð gjalda er varða greiðslureikninga, skipti á greiðslureikningum og aðgengi að almennum greiðslureikningum.

2. Framseld reglugerð framkvæmdastjórnarinnar (ESB) 2018/32 frá 28. september 2017 um viðbætur við tilskipun Evrópuþingsins og ráðsins 2014/92/ESB að því er varðar tæknilega eftirlitsstaðla um staðlaða hugtakanotkun Sambandsins yfir dæmigerðustu tegundir þjónustu sem tengjast greiðslureikningum.

3. Framkvæmdarreglugerð framkvæmdastjórnarinnar (ESB) 2018/33 frá 28. september 2017 um tæknilega framkvæmdarstaðla að því er varðar staðlað framsetningarform fyrir gjaldayfirlitið og sameiginlegt tákn þess samkvæmt tilskipun Evrópuþingsins og ráðsins 2014/92/ESB.

4. Framkvæmdarreglugerð framkvæmdastjórnarinnar (ESB) 2018/34 frá 28. september 2017 um tæknilega framkvæmdarstaðla að því er varðar staðlað framsetningarsnið fyrir gjaldskrána og sameiginlegt tákn þess samkvæmt tilskipun Evrópuþingsins og ráðsins 2014/92/ESB.

Framsetning tillögunnar telst að mati nefndarinnar í samræmi við 7. gr. reglna um þinglega meðferð EES-mála.

Meiri hlutinn leggur til að tillagan verði samþykkt.

Þorgerður K. Gunnarsdóttir var fjarverandi við afgreiðslu málsins.

Gísli Rafn Ólafsson, áheyrnarfulltrúi í nefndinni, er samþykkur áliti þessu.

Alþingi, 25. apríl 2022.